Simon Mirakaj

**Simon Mirakaj** (lindur në 1 qershor 1944) është një ish i internuar gjatë regjimit komunist në Shqipëri. Simoni jetoi në internim për 44 vite. I ati i tij u arratis nga regjimi ndërsa familjarë të tjerë u pushkatuan për shkak të rezistencës ndaj komunizmit. Ai është anëtar i Autoritetit për Hapjen e Dosjeve të ish-Sigurimit të Shtetit (AIDSSH).

## Jeta dhe edukimi
Simoni lindi në Shkodër, në një familje e cila ka qenë e internuar prej vitit 1945 deri në rënien e regjimit komunist. Ai vetë është rritur në internim, prej të cilit është liruar bashkë me familjen e tij vetëm në vitin 1989. Ai kreu Universitetin e Tiranës në Fakultetin Juridik, kurse më pas edhe Akademinë e Rendit Publik. 

Miraka ka shërbyer si inspektor i Arkivit të Ministrisë të Brendshme me gradën *Major* dhe më vonë është emëruar Drejtor i Përgjithshëm i Institutit të Ish të Përndjekurve Politikë, një pozicion që e ka mbajtur nga viti 2002 e deri në nëntorin e vitit 2013.

## Internimi
Internimi për Simonin zgjati për 44 vite, duke nisur nga kampi i internimit të Beratit, deri tek ai i fundit në Gjazë të Lushnjës.
Internimi për familjen e Mirakaj nisi në 1945. Fillimisht u zhvendosën në kalanë e Beratit por më vonë në 1949 u transferuan në Turan. Atje u regjistruan brenda 24 orëve 30 fëmijë të vdekur, të larguar nga jeta nga mungesa e ushqimit dhe mungesa e higjienës. Kjo situatë alarmoi Ministrinë e Brendshme dhe Simoni u transferua nga kampi i Turanit në kampin e Tepelenës. Atje Mirakaj qëndroi nga mosha 4-vjeçare deri në moshën 8-vjeçare. 

## Puna pranë AIDSSH
Gjatë seancës në Kuvend për zgjedhjen e anëtarëve të Autoritetit, Simon Mirakaj u propozua si kandidat nga Shoqata e të Drejtave të Njeriut, ku mori 75 vota. Autoriteti u përzgjodh në 17 nëntor 2016 nga Parlamenti. 
Në një intervistë për portalin *27.al* Mirakaj është shprehur se qëllimi kryesor i këtij Autoriteti është hapja e arkivave që për 27 vite kanë qenë të mbyllura. Sipas pretendimeve të Mirakaj disponohen statistika që flasin vetë për ekzistencën e dosjeve të ish-Sigurimit të Shtetit, të krijuara në periudhën 29 nëntor 1944 deri më 2 korrik 1991. Autoriteti në fjalë do të merret me administrimin e 212.000 dosjeve të ndryshme të ish-Sigurimit, 250.000 kartelave individuale, rreth 15.000 dosjesh hetimore gjyqësore, 21.000 dosjesh të personave të përndjekur nga Sigurimi, si dhe regjistra, procesverbale e akte normative. Kjo masë përbën në total rreth 32 milionë faqe dokumente te hartuara nga ish-Sigurimi i Shtetit.

## Debati për Kampin e Tepelenës
Në emisionin "Arena" në TV Ora News të datës 28 mars 2018, historiani Prof. Dr. Pëllumb Xhufi është shprehur se "Kampi i Tepelenës" ka qenë një kamp pune me kushte të mira dhe jo një kamp shfarosës ashtu siç cilësohet nga shumica e studiuesve ku, ndër të tjera, thuhet se kanë vdekur burra e gra dhe mbi 300 fëmijë të mitur. Kjo deklaratë ka nxitur dhe polemizuar debatin publik rreth kësaj teme. I ftuar në emisionin ‘Studio e Hapur’ në News24, Pëllumb Xhufi tha se raporti i tij bazohet tek dokumentet e CIA-s dhe rrëfimet e të mbijetuarve.

:*Unë citova një dokument të CIA-s të vitit 1953 që ka informacion të detajuar. Pra nuk janë deklarata të miat. Thuhet se i kam thënë unë këto fjalë se ky kamp ka qenë me kushte më të mira se të tjerët, apo se edhe ka qenë dhe kamp pushimi.*

Pas kësaj deklarate nuk mungoi dhe reagimi i Simonit, i cili ka qenë i internuar në këtë kamp. I pyetur nga "Gazeta Shqiptare" ai u shpreh në këtë mënyrë:

:*Parlamenti i vitit ’91 e konsideroi burg kampin e Tepelenës për keqtrajtimin e njerëzve në atë kamp...ai ishte një kamp që detyronte fëmijët të punonin nën tytën e automatikut, se gjatë rrugës për punë shoqëroheshin nga policë të armatosur. Këta ishin të moshës 14-15 vjeç. Që mbanin pleh, driza, gurë në kurriz për komandën e policisë së kampit. Ndërsa ne të vegjlit stivonim predhat që gjendeshin në oborrin e kampit. Jo rrallë kishin shkaktuar dhe tragjedi.*

## Dekorimi
Simon Mirakaj është dekoruar me titullin “Kalorës i Urdhrit të Skënderbeut” nga ish-Presidenti i Republikës së Shqipërisë, Bujar Nishani.

## Referime